ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-3042/96 υποβολή: Νικήτας Κακλαμάνης (UPE) προς την Επιτροπή (18 Νοεμβρίου 1996)

Θέμα: Ναρκωτικά στη FYROM

Σύμφωνα με έκθεση του «Γεωπολιτικού Παρατηρητηρίου για τα Ναρκωτικά» που εδρεύει στο Παρίσι, η FYROM έχει μετατραπεί από αποκλειστικά διαμετακομιστικό κέντρο για τα ναρκωτικά, σε χώρα κατανάλωσης ναρκωτικών, και μάλιστα σε ευρεία έκταση.

Συγκεκριμένα, έχουν εντοπιστεί παράνομα εργαστήρια μετατροπής του οπίου σε ηρωίνη σε όλη την έκταση της χώρας, και ιδιαίτερα κατά μήκος της κοιλάδας του Βαρδάρη.

Τα εργαστήρια αυτά έχουν εντοπιστεί με ακρίβεια από το 1994, αλλά παραμένουν άθικτα.

Σύμφωνα με εκτιμήσεις του Παρατηρητηρίου το έτος 2000 θα υπάρχουν 20.000 ηρωινομανείς σε μία χώρα 2.000.000 κατοίκων.

Θα ήθελα να ρωτήσω την Ευρωπαϊκή Επιτροπή αν σκοπεύει να λάβει επιτέλους αποτελεσματικά μέτρα, και ποιά, για την πάταξη της παραγωγής ναρκωτικών στα Σκόπια, που εκτός των προβλημάτων που δημιουργούν σε όλες τις χώρες της Ε.Ε. μετατρέπουν και τους κατοίκους αυτής της χώρας σε ναρκομανείς.

Απάντηση του κ. Van den Broek εξ ονόματος της Επιτροπής (8 Ιανουαρίου 1997)

Η Πρώην Γιουγκοσλαβική Δημοκρατία της Μακεδονίας (ΠΓΔΜ) κατέστη πρόσφατα δικαιούχος χώρα του PHARE. Οι αρχές γνωρίζουν πολύ καλά πόσο ευαίσθητη είναι η εν λόγω χώρα στις παράνομες δραστηριότητες που σχετίζονται με τα ναρκωτικά και την αυξανόμενη χρήση ναρκωτικών.

Η ομάδα συντονισμού του προγράμματος PHARE συγκέντρωσε, κατά τη διάρκεια διερευνητικής αποστολής τον Οκτώβριο 1996, πληροφορίες και στοιχεία σχετικά με την κατάχρηση ναρκωτικών και την παράνομη παραγωγή τους στην ΠΓΔΜ. Η έκθεση που συντάχθηκε για την αποστολή της ομάδας συντονισμού περιελάμβανε σύσταση για συμμετοχή της ΠΓΔΜ σε όλα τα τρέχοντα μέτρα του PHARE στο πλαίσιο των δραστηριοτήτων για τα ναρκωτικά (μείωση της ζήτησης, μείωση της προμήθειας, μέτρα κατά της εκτροπής χημικών πρόδρομων ουσιών, μέτρα κατά της νομιμοποίησης προσόδων από παράνομες δραστηριότητες, ανάπτυξη συστήματος ενημέρωσης για τα ναρκωτικά και εκπαιδευτικά προγράμματα). Περιείχε επίσης σύσταση για στήριξη της χώρας με σκοπό τη συγκρότηση διυπουργικής επιτροπής για τον αγώνα κατά των ναρκωτικών με σαφείς όρους και καθορισμό των ευθυνών.

Η Επιτροπή μελετά σήμερα την ανάπτυξη προγράμματος επιβολής των νόμων από κοινού με το πρόγραμμα των Ηνωμένων Εθνών για τον έλεγχο των ναρκωτικών στην περιοχή των Βαλκανίων, συμπεριλαμβανομένης της ΠΓΔΜ. Χορηγήθηκε ήδη ένα εκατομμύριο Ecu για τον σκοπό αυτό και προβλέπεται η έναρξη των δραστηριοτήτων στα μέσα του 1997.

Οι δραστηριότητες της ΠΓΔΜ σχετικά με τη μείωση της ζήτησης επικεντρώνονται στην πρόληψη σε επίπεδο τοπικής αυτοδιοίκησης με την έντονη συμμετοχή τοπικών μη κυβερνητικών οργανώσεων με έμφαση στην επέκταση των προσπαθειών.
ΓΡΑΠΤΗ ΕΡΩΤΗΣΗ E-2774/96 υποβολή: Georges Berthu (I-EDN) προς το (17 Οκτωβρίου 1996)

Θέμα: ΔΚΔ - Εξωτερική εκπροσώπηση της Ένωσης

Κατά την παρέμβασή του ενώπιον της Επιτροπής Θεσμικών Θεμάτων του Ευρωπαϊκού Κοινοβουλίου, στις 25 Σεπτεμβρίου 1996, ο κ. Gay Mitcell, Υπουργός Ευρωπαϊκών Υποθέσεων της Ιρλανδίας και ασκών την προεδρία του Συμβουλίου, δήλωσε ότι η προεδρία είχε υποβάλει στη ΔΚΔ σχέδιο το οποίο θα επέβαλε στα κράτη μέλη «την υποχρέωση» να ομιλούν με μια φωνή στους διεθνείς κύκλους, για όλα τα θέματα εξωτερικής οικονομίας, ακόμα κι'αν δεν εμπίπτουν στην αποκλειστική αρμοδιότητα της Κοινότητας.

Υπενθυμίζεται επί του θέματος αυτού ότι πολλοί ήσαν αυτοί που σοκαρίσθηκαν όταν διαπίστωσαν, κατά τη διαμάχη ανάμεσα στον Καναδά και τα κράτη μέλη με θέμα τα αλιευτικά δικαιώματα, ότι η Ευρωπαϊκή Ένωση εκπροσωπούμενη από την Επιτροπή, μετρούσε μόνο ως μια ψήφος στον Οργανισμό Αλιείας του Βορειοδυτικού Ατλαντικού - ακριβώς όσο και η Κούβα - ενώ πολλά κράτη μέλη έχουν στην περιοχή αυτή παλαιά κατά παράδοση δικαιώματα, τα οποία θα μπορούσαν να αθροισθούν. Η κατάσταση αυτή η οποία, με την επίφαση του καλύτερου συντονισμού, οδηγεί στην πραγματικότητα σε διαρθρωτική και συστηματική εξασθένιση της Ένωσης, επαναλαμβάνεται και σε πολλούς άλλους διεθνείς κύκλους.

Πώς προτίθεται να ενεργήσει η προεδρία προκειμένου η προαναφερθείσα πρότασή της να μην επιδεινώσει τα ήδη υφιστάμενα προβλήματα;

Κοινή απάντηση στις γραπτές ερωτήσεις Ε-2765/96, Ε-2767/96, Ε-2768/96, Ε-2769/96, Ε-2770/96, Ε-2771/96, Ε-2772/96, Ε-2773/96, Ε-2774/96, Ε-2775/96 θνδ Ε-2776/96 (30 Ιανουαρίου 1997)

Το Συμβούλιο δεν οφείλει να αποφανθεί για τις διάφορες προτάσεις που εξετάζονται, επί του παρόντος, από τη Διακυβερνητική Διάσκεψη.
ΓΡΑΠΤΗ ΕΡΩΤΗΣΗ E-3076/96 υποβολή: Markus Ferber (PPE) προς την Επιτροπή (18 Νοεμβρίου 1996)

Θέμα: Προώθηση της κινητκότητας των επιστημόνων μέσω του 4ου ερευνητικού προγράμματος-πλαισίου

Διάφορες υπηρεσίες της Γερμανίας μου έχουν ζητήσει να παράσχω διευκρινίσεις σχετικά με την σπουδαιότητα της κινητικότητας των επιστημόνων μέσω του 4ου ερευνητικού προγράμματος-πλαισίου.

Μπορεί η Επιτροπή να παράσχει πάραυτα πληροφορίες σχετικά με τα ακόλουθα:

1. Με ποιό τρόπο εγκρίνεται και εφαρμόζεται το εν λόγω πρόγραμμα στα κράτη μέλη;

2. Σε ποιές χώρες αποστέλλονται επιστήμονες;

3. Σύμφωνα με ποιά κριτήρια ή προσόντα επιλέγονται οι επιστήμονες για το πρόγραμμα;

4. Ποιοί επιστημονικοί τομείς προωθούνται ιδιαίτερα μέσω του προγράμματος;

Απάντηση της κας Cresson εν ονόματος της Επιτροπής (20 Δεκεμβρίου 1996)

1. Το πρόγραμμα «Κατάρτιση και κινητικότητα των ερευνητών» έγινε δεκτό με ιδιαίτερη ικανοποίηση από τα κράτη μέλη και ιδίως από τους ακαδημαϊκούς κύκλους και τους ευρωπαίους ερευνητές.

2. Οι ερευνητές που επωφελούνται από τις δραστηριότητες του προγράμματος μπορούν να μεταβούν σε οιοδήποτε κράτος μέλος πλην του κράτους καταγωγής τους, καθώς και στα άλλα κράτη που συνδέονται με το πρόγραμμα.

3. Το βασικό κριτήριο για την επιλογή των έργων που θα χρηματοδοτηθούν από το πρόγραμμα, συμπεριλαμβανομένης της επιλογής των ερευνητών, είναι η επιστημονική αριστεία.

4. Το πρόγραμμα «Κατάρτιση και κινητικότητα των ερευνητών» καλύπτει το σύνολο των θετικών και φυσικών επιστημών, τις οικονομικής επιστήμες και τις επιστήμες της διαχείρισης, και τις κοινωνικές και ανθρωπιστικές επιστήμες που μπορούν να συμβάλουν στην υλοποίηση των κοινοτικών στόχων στον τομέα της έρευνας, της τεχνολογικής ανάπτυξης και της επίδειξης.
ΓΡΑΠΤΗ ΕΡΩΤΗΣΗ E-3003/96 υποβολή: Anita Pollack (PSE) προς την Επιτροπή (11 Νοεμβρίου 1996)

Θέμα: Εφαρμογή στη Γαλλία της οδηγίας περί βιοτόπων

Σύμφωνα με την έκδοση «European Report», η Γαλλία έχει αναγγείλει την πρόθεσή της να αναστείλει την εφαρμογή της οδηγίας περί βιοτόπων (αριθ. 92/43/ΕΟΚ ((ΕΕ L 206 της 22.07.1992, σελ. 7. )).

Πώς βλέπει η Επιτροπή την παραβίαση αυτή της κοινοτικής νομοθεσίας, και τι μέτρα θα ληφθούν;

Απάντηση της Κας Bjerregaard εξ ονόματος της Επιτροπής (15 Δεκεμβρίου 1996)

Η Επιτροπή πληροφορήθηκε από τον Τύπο την απόφαση που έλαβε η Γαλλία, στις 19 Ιουλίου 1996, να μην προχωρήσει στην εφαρμογή της οδηγίας για τα ενδιαιτήματα και αντέδρασε με δύο ανακοινωθέντα τύπου. Στο πρώτο ανακοινωθέν, της 31ης Ιουλίου 1996, η Επιτροπή εξέφραζε τη λύπη της για την απόφαση της Γαλλίας, ενώ στο δεύτερο, της 30ης Σεπτεμβρίου 1996, τόνιζε ότι είναι απαραίτητο να της διαβιβαστεί ο γαλλικός εθνικός κατάλογος περιοχών που προτείνεται να ενταχθούν στο δίκτυο Natura 2000 ((Βλ. παραρτήματα. )).

Η Επιτροπή έχει επίγνωση των δυσχερειών που αντιμετωπίζουν όλα τα κράτη μέλη στην εφαρμογή της οδηγίας για τα ενδιαιτήματα. Στην οδηγία, ωστόσο, δεν υπάρχει καμία ασάφεια σχετικά με την υποχρέωση των κρατών μελών να υποβάλουν τους εθνικούς τους καταλόγους προτεινόμενων περιοχών και, επομένως, οποιαδήποτρε καθυστέρηση στη διαβίβασή τους στην Επιτροπή είναι αδικαιολόγητη. Η προθεσμία υποβολής των εθνικών καταλόγων στην Επιτροπή έληξε τον Ιούνιο 1995.

Η Επιτροπή θα κινήσει τις προβλεπόμενες διαδικασίες κατά των κρατών μελών που δεν έχουν συμμορφωθεί προς τις απαιτήσεις της οδηγίας, ειδικότερα όσον αφορά τη διαβίβαση εθνικών καταλόγων περιοχών που πρέπει να προστατεύονται δυνάμει της οδηγίας.
ΓΡΑΠΤΗ ΕΡΩΤΗΣΗ E-2989/96 υποβολή: Iρigo Mιndez de Vigo (PPE) προς την Επιτροπή (8 Νοεμβρίου 1996)

Θέμα: Πρόταση κανονισμού σε απάντηση προς τον νόμο Helms-Burton

Στις 8 Οκτωβρίου 1996 δημοσιεύθηκε στην ΕΕ η πρόταση κανονισμού του Συμβουλίου σχετικά με τη λήψη προστατευτικών μέτρων ενόψει της εφαρμογής του νόμου Helms-Burton από τις ΗΠΑ ((ΕΕ C 296 της 08.10.1996, σελ. 10. )).

Στο άρθρο 9 επισημαίνεται ότι κάθε κράτος μέλος θα πρέπει να καθορίσει τις κυρώσεις που πρέπει να επιβάλλονται σε περίπτωση παραβίασης των διατάξεων του κανονισμού. Οι κυρώσεις αυτές πρέπει να είναι αποτελεσματικές, αναλογικές και αποτρεπτικές.

Μπορεί η Επιτροπή να διευκρινίσει εάν κάθε κράτος μέλος μπορεί μονομερώς να επιβάλλει τα μέτρα που κρίνει σκόπιμα, ή οφείλει προηγουμένως να ζητήσει την έγκριση της Επιτροπής ή της Επιτροπής των Μονίμων Αντιπροσώπων των κρατών μελών;

Απάντηση του Sir Leon Brittan, εξ ονόματος της Επιτροπής (9 Δεκεμβρίου 1996)

Στις 28 Οκτωβρίου 1996 το Συμβούλιο κατέληξε σε συμφωνία σχετικά με την πρόταση της Επιτροπής για κοινοτικό κανονισμό που προβλέπει την προστασία από τις συνέπειες της υπερεδαφικής εφαρμογής ορισμένων νόμων τρίτων χωρών. Το άρθρο 9 επισημαίνει: «Κάθε κράτος μέλος καθορίζει τις κυρώσεις που πρέπει να επιβάλλονται σε περίπτωση παραβίασης οποιωνδήποτε σχετικών διατάξεων του εν λόγω κανονισμού. Οι κυρώσεις αυτές πρέπει να είναι αποτελεσματικές, αναλογικές και αποτρεπτικές».

Δεν απαιτείται προηγούμενη άδεια από την Ευρωπαϊκή Επιτροπή ή την επιτροπή που συστάθηκε βάσει του άρθρου 8 του κανονισμού. Κάθε κράτος μέλος θα προσδιορίσει τις κυρώσεις κατ' εφαρμογή του άρθρου 9 βάσει του εθνικού συστήματος που διέπει την εκτέλεση νομικών υποχρεώσεων. Εν τούτοις, η διακριτική εξουσία που παρέχεται σε κάθε κράτος μέλος ξεχωριστά προσδιορίζεται με τη δεύτερη πρόταση του άρθρου 9, όπως αναφέρεται παραπάνω.

Η Επιτροπή, ως θεματοφύλακας της συνθήκης, θα εποπτεύει την εφαρμογή του άρθρου 9 του κανονισμού από μέρους των κρατών μελών και θα εξασφαλίζει ότι πληρούνται όλοι οι όροι του άρθρου 9, ιδίως αυτοί που αναφέρονται στη δεύτερη πρόταση.

Σε αυτό το πλαίσιο, η Επιτροπή θα εξασφαλίσει επίσης ότι οι κυρώσεις θα καθορίζονται σε σχέση με τα άρθρα 2 και 5 του κανονισμού, που αποτελούν τις οικείες διατάξεις του κανονισμού, κατά τη γνώμη της Επιτροπής.
ΓΡΑΠΤΗ ΕΡΩΤΗΣΗ E-3659/96 υποβολή: Jean-Yves Le Gallou (NI) προς την Επιτροπή (3 Iανουαρίου 1997)

Θέμα: Κοινοτική χρηματοδότηση για την περιφέρεια Ile-de-France

Θα μπορούσε η Επιτροπή να με ενημερώσει σχετικά με τη συνολική κοινοτική χρηματοδότηση για την περιφέρεια Ile-de-France και τη μεμονωμένη χρηματοδότηση ανά στόχο στο πλαίσιο των Διαρθρωτικών Ταμείων, καθώς και στο πλαίσιο του ΕΓΤΠΕ-Τμήμα Προσανατολισμού;

Κοινή απάντηση του κ. Wulf-Mathies εξ ονόματος της Επιτροπής στις γραπτές ερωτήσεις E-3645/96, E-3646/96, E-3647/96, E-3648/96, E-3649/96, E-3650/96, E-3651/96, E-3652/96, E-3653/96, E-3654/96, E-3655/96, E-3656/96, E-3657/96, E-3658/96, E-3659/96, E-3660/96, E-3661/96, E-3662/96, E-3663/96, E-3664/96, E-3665/96, E-3666/96, E-3667/96, E-3668/96 και E-3669/96 (7 Φεβρουαρίου 1997)

Λόγω της έκτασης της απάντησης, η Επιτροπή τη διαβιβάζει απευθείας στο Αξιότιμο Μέλος του Κοινοβουλίου και στη Γενική Γραμματεία του Οργάνου αυτού.
ΓΡΑΠΤΗ ΕΡΩΤΗΣΗ E-3089/96 υποβολή: Sebastiano Musumeci (NI) προς την Επιτροπή (18 Νοεμβρίου 1996)

Θέμα: Παράνομες αποβάσεις στην Λαμπεντούσα

Λαμβάνοντας υπόψη ότι η Σικελία και, ειδικότερα, το νησάκι Λαμπεντούσα, το οποίο βρίσκεται στο μέσο της Μεσογείου, έχει καταστεί κατά τα τελευταία έτη ένα από τα βασικότερα σημεία παράνομης μετανάστευσης από την ακτή της Βόρειας Αφρικής προς την Ευρώπη.

Λαμβάνοντας υπόψη ότι μόνον κατά τα τελευταία δύο έτη αποβιβάστηκαν στη Λαμπεντούσα περισσότεροι από 8.000 παράνομοι μετανάστες, οι οποίοι προέρχονταν από το λιμάνι του Σφαξ (Τυνησία) για να καταλήξουν, ως επί το πλείστον, στην καρδιά της Ευρώπης (Γαλλία, Γερμανία και Βέλγιο).

Λαμβάνοντας υπόψη ότι αυτή η κινητικότητα επιτρέπεται από τους χαλαρούς νόμους των ιταλικών αρχών, οι οποίες, μετά από κάποιες ατελέσφορες προσπάθειες ελέγχου ταυτοτήτων, αρκούνται στην έκδοση απόφασης απέλασης των λαθρομεταναστών μετά από 15 ημέρες, αφήνοντάς τους ελεύθερους και, κατά συνέπεια, δινοντάς τους τη δυνατότητα να εγκαταλείψουν τη Σικελία.

Ποιες πρωτοβουλίες σκοπεύει να αναλάβει η Επιτροπή για να σταματήσει αυτήν την θλιβερή και επικίνδυνη εισροή λαθρομεταναστών, οι οποίοι, ως επί το πλείστον, καθίστανται εν αγνοία τους θύματα διαφόρων αδιστάκτων οργανώσεων που στοχεύουν στην πάταξη της λαθρομετανάστευσης;

Απάντηση (11 Δεκεμβρίου 1996)

Η Επιτροπή έχει επίγνωση του πόσο σημαντική είναι η καταπολέμηση της παράνομης μετανάστευσης και των δικτύων που την οργανώνουν και την εκμεταλλεύονται. Από τη θέση σε ισχύ της Συνθήκης για την Ευρωπαϊκή Ένωση, η πάταξη της παράνομης μετανάστευσης θεωρείται από τα κράτη μέλη θέμα κοινού ενδιαφέροντος (άρθρο Κ.1 παρ. 3 γ). Για το λόγο αυτό, έχουν εκδοθεί διάφορες αποφάσεις σε θέματα καταπολέμησης της παράνομης μετανάστευσης και απομάκρυνσης. Τα εν λόγω κείμενα, αν και δεν είναι από νομική άποψη αναγκαστικά, αποτελούν το έναυσμα μιας κοινής απάντησης εκ μέρους της Ένωσης.

Για την καταπολέμηση της παράνομης μετανάστευσης απαιτείται μια αποτελεσματική διαχείριση των ελέγχων στα εξωτερικά σύνορα των κρατών μελών. Σχετικά με τη διέλευση των εξωτερικών συνόρων των κρατών μελών και την άσκηση ελέγχων στα σύνορα, η Επιτροπή υπέβαλε το 1993 στο Συμβούλιο σχέδιο σύμβασης ((ΕΕ C 11 της 15.1.1994. )), στο οποίο προτείνονται κοινοί κανόνες. Δυστυχώς, παρά τις πολυάριθμες τοποθετήσεις του Ευρωπαϊκού Συμβουλίου (ακόμη πρόσφατα κατά το Συμβούλιο της Φλωρεντίας τον Ιούνιο του 1996), το Συμβούλιο δεν έχει καταλήξει σε συμφωνία επί του σχεδίου αυτού. Κατά συνέπεια, οι εν λόγω έλεγχοι ασκούνται σύμφωνα με τους εθνικούς κανόνες ή τις διεθνείς συμφωνίες που ισχύουν μεταξύ δύο ή περισσότερων κρατών μελών.
ΓΡΑΠΤΗ ΕΡΩΤΗΣΗ E-3647/96 υποβολή: Jean-Yves Le Gallou (NI) προς την Επιτροπή (3 Iανουαρίου 1997)

Θέμα: Κοινοτική χρηματοδότηση για την περιφέρεια Martinique

Θα μπορούσε η Επιτροπή να με ενημερώσει σχετικά με τη συνολική κοινοτική χρηματοδότηση για την περιφέρεια Martinique και τη μεμονωμένη χρηματοδότηση ανά στόχο στο πλαίσιο των Διαρθρωτικών Ταμείων, καθώς και στο πλαίσιο του ΕΓΤΠΕ-Τμήμα Προσανατολισμού;

Κοινή απάντηση του κ. Wulf-Mathies εξ ονόματος της Επιτροπής στις γραπτές ερωτήσεις E-3645/96, E-3646/96, E-3647/96, E-3648/96, E-3649/96, E-3650/96, E-3651/96, E-3652/96, E-3653/96, E-3654/96, E-3655/96, E-3656/96, E-3657/96, E-3658/96, E-3659/96, E-3660/96, E-3661/96, E-3662/96, E-3663/96, E-3664/96, E-3665/96, E-3666/96, E-3667/96, E-3668/96 και E-3669/96 (7 Φεβρουαρίου 1997)

Λόγω της έκτασης της απάντησης, η Επιτροπή τη διαβιβάζει απευθείας στο Αξιότιμο Μέλος του Κοινοβουλίου και στη Γενική Γραμματεία του Οργάνου αυτού.
ΓΡΑΠΤΗ ΕΡΩΤΗΣΗ E-2725/96 υποβολή: Amedeo Amadeo (NI) προς την Επιτροπή (21 Οκτωβρίου 1996)

Θέμα: Ευρωπαϊκό Εγγυητικό Ταμείο για τον τομέα των οπτικοακουστικών μέσων

Η δημιουργία Ευρωπαϊκού Εγγυητικού Ταμείου για την προώθηση της κινητογραφικής και τηλεοπτικής βιομηχανίας θα έχει θετικές επιπτώσεις κυρίως στην προώθηση, στο βαθμό που η κάλυψη των δανείων θα έχει θετικές αλυσιδωτές αντιδράσεις, και το συνολικό ποσό των διαθέσιμων ως εκ τούτου χρηματοδοτήσεων θα υπερβεί κατά πολύ το ύψος του εγγυητικού κεφαλαίου.

Δεδομένου ότι οι πιστώσεις είναι περιορισμένες, ζητείται από την Επιτροπή να εξετάσει τη δυνατότητα κάλυψης ενός τμήματος των χρηματοδοτήσεων μεταξύ του 20 και 50%, εις τρόπον ώστε το εγγυητικό κεφάλαιο να μπορεί να χρησιμοποιηθεί για μεγαλύτερο αριθμό παραγωγών, περιορίζοντας ταυτοχρόνως τον κίνδυνο της επένδυσης και παρέχοντας, κατά συνέπεια, μεγαλύτερο κίνητρο συμμετοχής των τραπεζών.

Απάντηση του κ. Oreja εξ ονόματος της Επιτροπής (29 Νοεμβρίου 1996)

Η κάλυψη των κινδύνων από το εγγυητικό ταμείο θα περιοριστεί στο 50% των πιστώσεων που χορηγούνται από τα χρηματοπιστωτικά ιδρύματα στις εταιρείες παραγωγής και διανομής. Προφανώς, μπορεί να είναι κατώτερη από το προαναφερθέν όριο. Το μέγεθός της θα καθοριστεί από το Ευρωπαϊκό Ταμείο Επενδύσεων (διαχειριστής των εγγυητικών κεφαλαίων) σε συνάρτηση με τη φύση και τη σπουδαιότητα των εμπορικών κινδύνων που αντιπροσωπεύουν τα σχέδια.
ΓΡΑΠΤΗ ΕΡΩΤΗΣΗ E-2914/96 υποβολή: Giuseppe Rauti (NI) προς την Επιτροπή (8 Νοεμβρίου 1996)

Θέμα: «Μαύρη» εργασία στην Επιτροπή

Το Vif/L'Express της 7ης Ιουνίου 1996, καθώς και η εφημερίδα Le Soir της 3/4 Αυγούστου 1996 αναφέρουν μία πρακτική - συνήθη καθώς φαίνεται - στην Επιτροπή των Ευρωπαϊκών Κοινοτήτων όσον αφορά τη μαύρη εργασία. Το παράδειγμα που αναφέρεται στα άρθρα αυτά είναι η περίπτωση μιας νοσοκόμου που επέτυχε στον διαγωνισμό CΟΜ/Β/549 που δημοσιεύεται στην ΕΕ της 20.7.1988. Η νοσοκόμος επρόκειτο να διορισθεί ως υπάλληλος στην ιατρική υπηρεσία στις αρχές του Ιανουαρίου 1995. Πράγματι, από επίσημα έγγραφα της διοίκησης προέκυπτε ότι επρόκειτο να κινηθεί διαδικασία διορισμού. Έντεκα μήνες αργότερα, η Επιτροπή προέβη σε άμεση απόλυσή της, «ευχαριστώντας την ιδιαιτέρως για τις υπηρεσίες που προσέφερε». Εν τω μεταξύ, η νοσοκόμος αναγκάστηκε να αποποιηθεί, όπως της είχαν ζητήσει, τα πλέον στοιχειώδη κοινωνικά της δικαιώματα. Τα έγγραφα αυτά αναφέρουν ρητά την υπαλληλική σχέση, τη φύση της εργασίας, καθώς και τις αποδοχές πλήρους απασχόλησης υπό τη διεύθυνση του προϊσταμένου της υπηρεσίας. Επιπλέον, η υποφήψια ρωτήθηκε εάν ήταν σίγουρη ότι ο τραπεζικός της λογαριασμός δεν ελέγχετο από τις βελγικές φορολογικές αρχές και της ζητήθηκε να μην εγγραφεί σε ανεξάρτητο ταμείο. Τα άρθρα αυτά ανταποκρίνονται στην πραγματικότητα, και εάν ναι, ποιες εξηγήσεις μπορεί να μας δώσει η Επιτροπή;

Απάντηση του κ. Liikanen εξ ονόματος της Επιτροπής (3 Δεκεμβρίου 1996)

Το Αξιότιμο Μέλος του Κοινοβουλίου παρακαλείται να ανατρέξει στην απάντηση της Επιτροπής στη γραπτή ερώτηση P-2814/96 της κας Dury ((ΕΕ C 72 της 7.3.1997. )).
ΓΡΑΠΤΗ ΕΡΩΤΗΣΗ E-3047/96 υποβολή: Sebastiano Musumeci (NI) προς την Επιτροπή (18 Νοεμβρίου 1996)

Θέμα: Ο Καθεδρικός ναός του Νότο

Η κατάρρευση του θόλου του καθεδρικού ναού του Νότο αποτελεί δείγμα της ανησυχητικής κατάστασης εγκατάλειψης στην οποία βρίσκονται τα μνημεία της πόλης, πραγματικό διαμάντι του σικελιανού μπαρόκ, ενώ αποκορύφωμα της υποβάθμισης είναι πως όλα τα μνημεία του ιστορικού κέντρου στέκονται πλέον με αντιρήδες και σκαλωσιές.

Εδώ και πολλούς μήνες τα έργα αναπαλαίωσης προχωρούν με μεγάλη βραδύτητα ενώ ο ερχομός της χειμερινής περιόδου μόνο επιδείνωση μπορεί να προκαλέσει.

Μέσα σε αυτή την κατάσταση, που χειροτερεύει όχι μόνο από την έλλειψη σχεδίων και χρηματοδότησης εκ μέρους των αρμοδίων για την προστασία των μνημείων εθνικών αρχών, αλλά και από την ανυπαρξία οποιασδήποτε ιδιωτικής πρωτοβουλίας, τόσο έντονης ωστόσο στην περίπτωση της επανοικοδόμησης του θεάτρου «La fenice», ζητείται:

1. η παρέμβαση της Ευρωπαϊκής Ένωσης για τη λήψη επειγόντων μέτρων με σκοπό την προστασία και την αποκατάσταση του Καθεδρικού ναού του Νότο 7

2. μια οδηγία που θα χρησιμεύσει στην αντιμετώπιση όλων των δυσκολιών που οφείλονται στην ενδεχόμενη έλλειψη πρωτοβουλίας εκ μέρους των εθνικών αρχών, με σειρά μέτρων που θα προβλέπουν δράσεις προτεραιότητας εκ μέρους της Ευρωπαϊκής Ένωσης για την προστασία της κοινής αρχιτεκτονικής κληρονομιάς.

Απάντηση του κ. Oreja εξ ονόματος της Επιτροπής (17 Ιανουαρίου 1997)

Η Επιτροπή σταθμίζει τη μεγάλη ιστορική και καλλιτεχνική σπουδαιότητα των μνημείων της πόλης Νότο, καθώς και τη σοβαρότητα της κατάστασης στην οποία βρίσκονται σήμερα τα εν λόγω μνημεία.

Μετά από αίτηση των ιταλικών αρχών για την παροχή βοήθειας ύστερα από τη μερική κατάρρευση του μπαρόκ καθεδρικού ναού και μετά την αποστολή - στο πλαίσιο σχεδίου συνεργασίας μεταξύ της Επιτροπής και του Συμβουλίου της Ευρώπης για το θέμα αυτό - εμπειρογνωμόνων στην πόλη Νότο, η Επιτροπή θα μπορούσε να προβλέψει τη χορήγηση συνεισφοράς στις δαπάνες των πρώτων επειγουσών εργασιών σταθεροποίησης στο πλαίσιο του οικονομικού έτους 1996.

Το μελλοντικό κοινοτικό πρόγραμμα «Raphael» - επί του παρόντος στο στάδιο της έγκρισης - έχει ως στόχους την προστασία και την αξιοποίηση της ευρωπαϊκής πολιτιστικής κληρονομιάς - τόσο ακίνητης όσο και κινητής - περιλαμβανομένης της ευαισθητοποίησης των πολιτών και μιας καλύτερης πρόσβασης του κοινού. Επεξεργασμένο με βάση τους στόχους που αναφέρονται στο άρθρο 128 της Συνθήκης ΕΚ, το πρόγραμμα αυτό αποτελεί την πιο εκτεταμένη και διαρθρωμένη πρωτοβουλία για την ενθάρρυνση και συμπλήρωση της δράσης των κρατών μελών σε ό,τι αφορά την προστασία και την αξιοποίηση της ευρωπαϊκής πολιτιστικής κληρονομιάς.

Εξάλλου, το επιχειρησιακό πρόγραμμα για τη Σικελία της περιόδου 1994-1999 προβλέπει τη συγχρηματοδότηση, εκ μέρους των κοινοτικών διαρθρωτικών ταμείων, ενεργειών υπέρ της πολιτιστικής κληρονομιάς.

Αν οι ιταλικές αρχές προτείνουν τη συγχρηματοδότηση μεταγενέστερων παρεμβάσεων με στόχο την αποκατάσταση του καθεδρικού ναού του Νότο, η Επιτροπή θα εξετάσει προσεκτικά την αίτηση στο πλαίσιο της επιτροπής παρακολούθησης του προγράμματος.
ΓΡΑΠΤΗ ΕΡΩΤΗΣΗ E-1928/96 υποβολή: Gianni Tamino (V) προς το (17 Iουλίου 1996)

Θέμα: Aσυμφωνία των μεταφράσεων των τελευταίων ρυθμίσεων για τη ΣΕΒ

Ύστερα από το εμπάργκο κατά του βοείου κρέατος και των παραγώγων του, που επιβλήθηκε από την ΕΕ στο Ηνωμένο Βασίλειο, και τα γεγονότα σχετικά με τη διάδοση της Σπογγώδους Εγκεφαλοπάθειας των Βοοειδών (ΣΕΒ), στις 11 Ιουνίου 1996 αποφασίστηκε να αρθεί το εμπάργκο ως προς τις εισαγωγές ζελατίνης που παράγεται από ιστούς βοοειδών (απόφαση 96/362/ΕΚ ((ΕΕ L139, 12.6.1996, σελ. 17. ))). Στις διάφορες γλωσσικές εκδοχές του μέτρου απαντώνται σημαντικές διαφορές που μπορεί να έχουν σοβαρές συνέπειες. Στο ιταλικό κείμενο αναφέρεται ότι οι ζελατίνες μπορεί να παράγονται από «δέρματα, κατάλοιπα κρέατος, τένοντες και νεύρα» ενώ στις άλλες γλώσσες γίνεται λόγος μόνο για δέρματα και τένοντες. Ακριβώς ιστοί νεύρων και κρέατος θεωρούνται «επικίνδυνοι» για τη μετάδοση της ΣΕΒ.

Είναι ενήμερο το Συμβούλιο για τα ανωτέρω;

Το κείμενο ποιάς γλώσσας θεωρείται αυθεντικό;

Θεωρεί το Συμβούλιο ότι η προσθήκη στο ιταλικό κείμενο αποτελεί απλό μεταφραστικό σφάλμα ή μάλλον ερμηνευτική ενίσχυση του πρωτότυπου κειμένου, λαμβανομένων υπόψη των συνασπισμένων ισχυρών οικονομικών συμφερόντων;

Κοινή Απάντηση στις γραπτές ερωτήσεις Ε-1928/96, Ε-1947/96 και Ε-1949/96 (17 Ιανουαρίου 1997)

Οι ερωτήσεις των αξιότιμων βουλευτών αφορούν την απόφαση 96/362/ΕΚ της Επιτροπής, της 11ης Ιουνίου 1996 ((ΕΕ L 139 της 12.6.1996, σελ. 17. )).

Αυτή η απόφαση εκδόθηκε τελικώς από την Επιτροπή κατόπιν μιας διαδικασίας «επιτροπολογίας ΙΙΙ Β», όπως προβλέπεται στο άρθρο 18 της οδηγίας 89/662/ΕΟΚ ((ΕΕ L 395 της 30.12. 1989, σελ. 13. )).

Σύμφωνα με την ανωτέρω διαδικασία, η Επιτροπή υπέβαλε στην Μόνιμη Κτηνιατρική ΕΠιτροπή σχέδιο μέτρων. Επειδή δεν συγκεντρώθηκε ειδική πλειοψηφία στο πλαίσιο αυτής της επιτροπής, στις 23 Μαϊου 1996 η Επιτροπή υπέβαλε το σχέδιο στο Συμβούλιο το οποίο έπρεπε να αποφασίσει εντός προθεσμίας 15 ημερών.

Κατα τη σύνοδο που πραγματοποίησε στις 3 και 4 Ιουνίου 1996, το Συμβούλιο, προέβη σε ψηφοφορία επί του σχεδίου απόφασης που υπέβαλε η Επιτροπή. Το Συμβούλιο δεν συγκέντρωσε ειδική πλειοψηφία υπέρ του σχεδίου της Επιτροπής και σημείωσε ότι δεν υπήρχε απλή πλειοψηφία κατά αυτών των μέτρων.

Ως εκ τούτου, στις 11 Ιουνίου 1996, το σχέδιο θεσπίστηκε από την ΕΠιτροπή όπως πεοβλέπεται στη διαδικασία.

Επομένως όλες οι ερωτήσεις που αφορούν την ουσία αυτής της απόφασης, συμπεριλαμβανομένης της επιστημονικής βάσης και των γλωσσικων αποδόσεών της, πρέπει να απευθύνονται στην ΕΠιτροπή. Τα θέματα που αφορούν της χρηματοδοτικές πτυχές εναπόκεινται στην αρμόδια για τον προϋπολογισμό αρχή.

Εξάλλου, η ανάθεση εκτελεστικών αρμοδιοτήτων στην Επιτροπή στον τομέα της δημόσιας υγείας υπόκειται στις εκ των προτέρων επιστημονικές γνωμοδοτήσεις της αρμόδιας επιστημονικής επιτροπής.